《送程公辟守洪州》
宋代·王安石

画船插帜摇秋光，鸣铙传鼓水洋洋。
豫章太守吴郡郎，行指斗牛先过乡。
乡人出孰航酒浆，炰龟鱠鱼炊稻粱。
芡头肥大菱腰长，釂酬喧呼坐满床。
怪君三年寓瞿塘，又驱传马登太行。
缨旄脱尽归大梁，翻然出走天南疆。
九江左投贡与辛，扬澜吹漂浩无旁。
老蛟戏水风助狂，盘滑忽坼千丈强。
君闻此语悲慨慷，迎吏乃前持一觞。
鄙州历选多俊良，镇抚时有诸侯王。
拂天高阁朱鸟翔，西山蟠绕鳞鬣苍。
下视城堑真金汤，雄楼杰屋郁相望。
中户尚有千金藏，漂田种杭出穰穰。
沉檀珠犀杂万商，大舟如山起牙樯，输泻交广流荆扬。
轻裾利屣列名倡，春风蹋遥能断肠。
平湖湾坞烟渺茫，树石珍怪花草香。
幽处往往闻笙簧，地灵人秀古所臧。
胜兵可使酒可尝，十州将吏随低昂，谈笑指麾回雨阳。
非君才高力方刚，岂得跨有此一方，无为听客欲沾裳。
使君谢吏趣治装，我行乐矣未渠央。

作者简介：王安石（1021年12月18日－1086年5月21日），字介甫，号半山，谥文，封荆国公。世人又称王荆公。汉族，北宋抚州临川人（今江西省抚州市临川区邓家巷人），中国北宋著名政治家、思想家、文学家、改革家，唐宋八大家之一。欧阳修称赞王安石：“翰林风月三千首，吏部文章二百年。老去自怜心尚在，后来谁与子争先。”传世文集有《王临川集》、《临川集拾遗》等。其诗文各体兼擅，词虽不多，但亦擅长，且有名作《桂枝香》等。而王荆公最得世人哄传之诗句莫过于《泊船瓜洲》中的“春风又绿江南岸，明月何时照我还。”